OBH 4905/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Rétai István

Az eljárás megindítása

Panaszos azért fordult az állampolgári jogok országgyűlési biztosához, mert szomszédja ellen tett feljelentésére a rendőrség által lefolytatott és vádjavaslattal átadott ügyet az ügyészség megszüntette. Úgy véli összejátszás történt a háta mögött. Mivel a beadvány alapján nem lehetett kizárni az Alkotmány 2. §. (1) bekezdésében foglalt jogállamiság, jogbiztonság sérelmét, az ügyben a vizsgálatot elrendeltem.

A megállapított tényállás és a megtett intézkedések

A rendőrség 836/1996. Bü. szám alatt a szomszéd, Kujbus János ellen a nyomozást súlyos testi sértés bűntette elkövetése alapos gyanúja miatt lefolytatta. 

Tájékoztatást kértünk az ügyben a Szigetszentmiklósi Rendőrkapitányság vezetőjétől. 

A rendőrkapitányság vezetője tájékoztatása szerint a 836/1996. Bü. számú ügyben a lefolytatott eljárás során szakértőt rendeltek ki a súlyos testi sértés, a keletkezése körülményei vizsgálatára, majd a nyomozást bizonyítottság hiányában megszüntették. A sértett panaszára az ügyészség pótnyomozást rendelt el. Ismételten igazságügyi szakértőt rendeltek ki, tanúkat hallgattak meg, a vallomások közötti ellentmondások feloldására szembesítéseket végeztek. A pótnyomozásban előírt feladatok elvégzése után a keletkezett iratokat vádjavaslattal  megküldték a Ráckevei Városi Ügyészségnek.

Az ügyészség B. 674/1996. szám alatt hozott határozatával a Be. 139. §. (1) bekezdés b./ pontja alapján - mert nem  állapítható meg bűncselekmény elkövetése -  a nyomozást megszüntette. 

A bejelentett panaszt a Pest Megyei Főügyészség Nf.4747/1996/1. szám alatt hozott határozatával elutasította.  Panaszos a határozatban megnyugodott, további panaszt nem terjesztett elő.

A vizsgálat megállapításai

A Szigetszentmiklósi Rendőrkapitányság, a Ráckevei Városi Ügyészség, a Pest Megyei Főügyészség törvényt nem sértett, mulasztást nem követett el.

A kapott tájékoztatás szerint az igazságügyi szakértők a sértett és az elkövetéssel alaposan gyanúsítható személy vallomása, a sérülés keletkezésének módjára utaló adatok közötti ellentmondásokat nem tudták feloldani. Nem vezettek eredményre a szembesítések sem. A sértett és Kujbus János gyanúsított, Domahidi Márta, Csernus Miklós szembesítési jegyzőkönyvei szerint a szembesítések nem vezettek eredményre. A rendőrségi vádjavaslattal ellentétesen ezért szüntette meg a Ráckevei Városi Ügyészség az eljárást a Be. 139. §. (1) bekezdés b./ pontra alapozottan.

A Ráckevei Városi Ügyészség és a Pest Megyei Főügyészség határozatai indokolás részükben részletesen kifejtették, hogy a bűncselekmény elkövetése alapos gyanúja megnyugtató módon nem bizonyítható, és ezért került sor a nyomozás megszüntetésére, illetve a panasz elutasítására. 

Tájékoztatták a sértettet arról is, hogy az 1973. évi I. törvény 139. §. (1) bekezdése úgy rendelkezik, hogy a nyomozást határozattal meg kell szüntetni, ha:  b./ a nyomozás adatai alapján nem állapítható meg bűncselekmény elkövetése, az elkövető kiléte, illetőleg az, hogy a bűncselekményt  a gyanúsított követte el és az eljárás folytatásától sem várható eredmény.

A vizsgálat során nem merült fel olyan tény, körülmény, amely szerint a felügyeleti jogkörben eljáró ügyészek nem az eredeti iratok alapján döntöttek, a panaszos háta mögött összejátszottak.

Megállapítható a vizsgálat alapján, hogy panaszos alkotmányos jogai nem sérültek, alkotmányos visszásság nem történt. További intézkedés kezdeményezése nem indokolt. 

Budapest, 1997.

Dr. Polt Péter